《留武林》
宋代·孙岩

访客城南隅，故第何其雄，
曲池犹瀁漭，土山尚巃嵷。
颇闻此中人，易姓良匆匆。
往时恩泽侯，意气干晴虹。
乐曲播秦城，衣制闻汉宫。
恨不逢季伦，讵肯交毛公。
斥地西邻去，伐木南山空。
百楹一传舍，顾极当年工。
悠悠感成败，何独操镘翁。

作者简介：徽州休宁人，字次皋，号爽山。孙嵩弟。诗清劲苦淡，如其为人。有《爽山集》。